google/wiki40b huggingface dataset:
Paul Schmidt (fransk offiser)

Krigsinnsats

Schmidt meldte seg som frivillig til militærtjeneste i 1937 og tok befalsutdannelse.
Ved utbruddet av andre verdenskrig i september 1939 tjenestegjorde han som sersjant i alpejegeravdelingen 6e Bataillon de chasseurs alpins. Etter  Tysklands angrep på Norge i 1940 ble avdelingen sendt nordover med det franske ekspedisjonskorpset og satt inn ved Narvik. Avdelingen hans var ledet av André Lalande. Schmidt utmerket seg i strid og for innsatsen 1. juni ble han anført på dagsordren.
Etter slaget om Narvik ble Schmidt, sammen med de franske styrkene, trukket tilbake til Bretagne, men etter noen dager tok han seg videre til Storbritannia for å melde seg for De frie franske styrker under Charles de Gaulles ledelse. Mot slutten av 1940 ble han tilknyttet De frie franskes etterretnings- og spesialoppdragskontor og han fikk oppdrag i Frankrike. Han fikk utdannelse som fallskjermsoldat for spesialoppdrag.
I juni 1942 ble han sluppet ut i fallskjerm over Montluçon for å organisere forsyninger til motstandsbevegelsen. Han bedrev opplæring og deltok i sabotasjeaksjoner. Jean Moulin utnevnt i november 1942 Schmidt til ansvarlig for Service des opérations aériennes et maritimes i distriktene Limoges og R6 Clermont-Ferrand. I mars 1943 kom han til Paris, der han ble sjef for Bureau des opérations aériennes. På grunn av sikkerhetssituasjonen ble han i september 1943 tvunget til å ta seg tilbake til Storbritannia. Etter et års tid vendte han i oktober 1944 igjen tilbake til Frankrike tjenestegjørende i etterretningsorganisasjonen Direction générale des études et recherches (DGER).
Schmidt ble i 1943 forfremmet til løytnant og ble i 1945 kaptein.

Sivilt virke

Schmidt gikk ut av tjenesten i februar 1946. I det sivile arbeidet han som næringslivsleder. Han var blant annet direktør i Simca.

Utmerkelser

Schmidt mottok en rekke utmerkelser. Han var medlem av Frigjøringsordenen og var offiser av Æreslegionen. Schmidt mottok Croix de guerre 1939–1945 fire ganger og ble tildelt Motstandsmedaljen med rosett. Av norske myndigheter ble han, i tillegg til Krigskorset, også hedret med utnevnelse til ridder av 1. klasse av St. Olavs Orden. Schmidt var offiser av Order of the British Empire og av den belgiske Leopoldsordenen, og mottok også det belgiske Croix de Guerre.
Pelle Gudmundsen-Holmgreen

Den musikalske utviklingen

Gudmundsen-Holmgreen ble utdannet på Det Kongelige Danske Musikkonservatorium. Han debuterte som komponist i 1955 og hans tidlige verker bærer spor av innflytelse fra Carl Nielsen, Vagn Holmboe, Bela Bartok og Igor Stravinskij. Fra ca. 1960 ble han sammen med komponister som Per Nørgård og Ib Nørholm inspirert av Darmstadt serialismen og Pierre Boulez, Karlheinz Stockhausen og György Ligeti. 
Men i slutten av 1960-årene forkastet han de serielle teknikkene til fordel for en «ny enkelhet». Hans musikk fikk heretter preg av gjentakelser, ikke i minimalistisk forstand, men som absurd provokasjon.
Yampa River

Yampa River er en 402 kilometer lang sideelv til Green River i den amerikanske delstaten Colorado, og hører til Colorado Rivers elvesystem.
Yampa River utspringer nordvest i Colorado i Routt National Forest sørøst i Garfield County, og flyter nå mot nordøst. Ved Steambot Springs dreier den og fortsetter mot vest. Nær småbyen Milner munner Elk River i Yampa River. Deretter flyter den gjennom Williams Fork Mountains. Ved Craig munner Little Snake River etter 241 kilometer inn i elven. Innenfor Echo Park ved Dinosaur National Monument munner Yampa River inn i Green River.
Rustdverglerke

Utbredelse

Den forekommer i Angola, Botswana, Burundi, Den demokratiske republikken Kongo, Eritrea, Etiopia, Gabon, Jemen, Kenya, Lesotho, Malawi, Mosambik, Namibia, Nigeria, Republikken Kongo, Rwanda, Saudi-Arabia, Somalia, Sør-Afrika, Swaziland, Tanzania, Uganda, Zambia og Zimbabwe.
Piri Reis-kartet

Piri Reis-kartet er et berømt kart fra 1500-tallet tegnet av den osmansk-tyrkiske admiralen og kartografen Piri Reis. Kartet viser en del av Europas og Nord-Afrikas vestre kystområder med rimelig presisjon, og dessuten kysten av Brasil er lett kjennelig. Flere av atlanterhavsøyene som Asorene og Kanariøyene er med, likesom den mytiske øy Antillia.

Kartet og dets historie

Karten utgjør den fortsatt bevarte tredjedelen av et verdenskart tegnet på et skinn fra en gaselle. Den bevarte delen avbilder fremst vestkysten av Afrika og østkysten av Sør-Amerika. Kartet ble tegnet i 1513 av Piri Reis, en kjent admiral i den osmanske flåte. Det ble presentert for sultanen i 1517. Ifølge Piri Reis var kartet basert på om lag 20 kartblad og verdenskart, inklusive åtte ptolemeiske kart, et arabisk kart av India, fire nytegnede portugisiske kart over deres seneste oppdagelser og en kart av Columbus over landene i vest.
Kartet ble gjenoppdaget i 1929 da Topkapipalasset i Istanbul ble ombygd til museum. Det ble innsett at det var et av verdens eldste kart over Amerika. Den var også av interesse ettersom Piri Reis hadde sagt seg å ha utgått fra et kart tegnet av Christofer Columbus, og man lenge forgjeves har forsøkt å finne hans tapte kart. En utredning ble innledet for å finne Columbus' kart i Tyrkia, men uten resultat.
Piri Reis-kartet oppbevares i Topkapipalassets bibliotek i Istanbul, men pleier normalt ikke å fremvises for allmenheten.

Tolkninger

Kartet er bemerkelsesverdig for sin avbildning av en landmasse i sør som noen kontroversielt hevder er et bevis for en tidlig bevissthet om kontinentet Antarktis' eksistens. Andre mener imidlertid at det som visse anser å være Antarktis på kartet egentlig er enten Patagonia eller «Terra Australis Incognita», «det ukjente land i sør», som finnes avbildet på en del kart fra denne tid.
Huldretjern

Huldretjern er en gruppe sagn og sagnnotiser. Reidar Th. Christiansen klassifiserer det som ML 6065 i sin vandresagnkatalog, men dette tradisjonsmaterialet har ikke noen helt klar innholdsstruktur.
Sagnene forteller om enkelte konkrete tjern. Disse tjernene tilhører huldrefolket og det kan være svært vanskelig å få fisk der, selv om det finnes fin fisk. Ofte blir det sagt at disse tjernene har dobbelt bunn slik at huldrefolket kan gjemme fisken i det nederste laget.
Noen av sagnene er mer episk utviklet og forteller at en person tar kirkegårdsjord og strør i en ring rundt tjernet. Dermed stenger han huldrefolket ute. De kan nemlig ikke gå over vigd jord. Det ender oftest med at huldrene ber om at han skal lage en åpning i jordringen slik at både de og han kan få fisk.
I boka Truer om villdyr, fangst og fiske forteller Knut Hermundstad om en rekke slike huldretjern.
Hoepstockbukta

Hoepstockbukta er en liten vik på vestkysten av øya Jan Mayen. Viken har fått sitt navn etter Mathijs Jansz. Hoepstock, en hvalfanger fra Rotterdam som var den første som benyttet viken i 1616. Viken er inntegnet på kartet over Jan Mayen som Joan Blaeu tegnet i 1662.
Sandra Mason

Liv og virke

Mason vokste opp i East Point og Bayfield i Saint Philip prestegjeld sørøst på øya. Hun kom fra en stor familie med ni barn og flyttet som barn til sin tante og bestemor. Hos tanten var hun eneste barn og fikk muligheten til å lese bøker.
Etter at University of the West Indies åpent sin juridiske campus på Cave Hill i 1970, fikk hun mulighet til å studere juss i hjemlandet. Etter å ha fullført bachelorgraden i rettsvitenskap på Barbados i 1973, studerte hun videre ved Hugh Wooding Law School i Trinidad og Tobago der hun fikk sitt Legal Education Certificate i 1975. Senere har Mason tatt kurs i domstolsforvaltning ved Royal Institute of Public Administration i London (1998) og i alternativ konfliktløsning ved University of Windsor i Canada (2000). I 2001 var hun fellow ved Commonwealth Judicial Education Institute i Halifax i Canada.
Etter studiene arbeidet hun i en bank før hun begynte i privat  advokatpraksis. Fra 1977 til 1983 underviste hun også i juss ved University of the West Indies.
Etter tre års praksis som advokat fikk hun i 1978 en stilling som dommer i første rettsinstans. Hun fikk ansvar for ungdoms- og familiedomstolen. Mason var dommer i magistratretten til 1997, med en periode som ambassadør til Venezuela, Chile, Colombia og Brasil  fra 1993 til 1994. I 1997 ble hun registrar i Barbados' høyesterett, et embete hun hadde til 2005. Hun ble da dommer i Østkaribisk høyesterett, høyeste domstol for landene som er med i Organisasjonen for østkaribiske stater. Fra 2008 var Mason appellrettsdommer i Barbados' høyesterett, et embete hun fortsatt hadde da hun ble nominert til ny generalguvernør.
Internasjonalt ble Mason medlem av FNs barnerettskomité i 1997. Hun var nestleder fra 1993 til 1995, før hun ble komiteens leder i 1997. Mason har også vært medlem av Commonwealth Secretariat Arbitral Tribunal (CSAT).
Mason ble nominert til embetet som generalguvernør av statsminister Freundel Stuart. Opposisjonsleder Mia Mottley støttet utnevnelsen. Mason etterfulgte Elliott Belgrave i generalguvernørembetet. I påvente av innsettelsen av forgjengeren Belgrave, var Mason fungerende generalguvernør en gang tidligere, tre dager i 2012.

Utmerkelser

I forbindelse med utnevnelsen til generalguvernør ble Mason utnevnt til storkorsdame (GCMG) av Sankt Mikaels og Sankt Georgs orden. Hun ble dermed opphøyet til ridderstanden og fikk rett til tiltaleformen dame. Som generalguvernør er hun ordenskansler av Barbados-ordenen og førstedame av Sankt Andreas.
Darkest Hour

Handling

Det britiske parlamentet leter etter en ny statsminister samtidig som nazistene begynner å invadere europeiske land på våren og forsommeren 1940. Den eneste kandidaten de kan bli enige om, er den omstridte og kontroversielle Winston Churchill (Gary Oldman). Churchill samler noen av sine argeste politiske motstandere i et krigsråd for å forberede kampen mot Adolf Hitler, men møter motstand fra krefter som i stedet ønsker fredsforhandlinger, blant andre tidligere statsminister Neville Chamberlain (Ronald Pickup) og Lord Halifax (Stephen Dillane). Selv Kong Georg VI (Ben Mendelsohn) er skeptisk til den nye statsministeren. Samtidig blir Churchill nødt til å løse krisen som oppstår når store deler av den britiske hæren på 300 000 mann omringes av tyskerne i den franske byen Dunkerque.
Kalle og englene

Handling

Kalle er en åtte år gammel gutt, som bor med sine foreldre og sin eldre bror i en norsk by. Under en flytur omkommer Kalles pappa og Kalles farmor beretter da om englene som kommer for å hente pappaen og føre ham til himmelen.
Atlas (panamansk øl)

Atlas er et panamansk ølmerke som produseres av Cervecería Nacional. Det er av typen lager og har en alkoholprosent på 3,8. Merket blei lansert i 1926.
Asiamesterskapet i beachhåndball for herrer 2011

Asiamesterskapet i beachhåndball for 2011 ble arrangert 1. - 6. oktober 2011 i Muskat i Oman. Dette var det trede Asiamesterskapet i beachhåndball.
5 lag deltok, og de spilte round robin (alle mot alle). Qatar og Oman hadde like mange poeng etter round robin, dermed ble mesterskapet avgjort med shootout, der Qatar vant. Qatar og Oman ble kvalifisert til VM i beachhåndball 2012.
Coelocratus

Utseende

En middelsstor, langbeint, mørk gullbasse med noe bronseaktig glans. Dekkvingene er mørkt rødlige.

Utbredelse

Arten lever i Brasil.
Xinxing (Yunfu)

Xinxing (kinesisk: 新兴县; pinyin: Xīnxīng Xiàn; Chinese Postal Map Romanisation: Sunhing) er et fylke i den kinesiske provinsen Guangdong. Det ligger i byprefekturet Yunfu.
I 1999 var folketallet på 437 511 innbyggere.
Oldereid kraftverk

Opprinnelig installasjon

Kommunene Bodø, Skjerstad, Fauske, Saltdal og Sørfold startet forhandlinger om bygging av en felles kraftstasjon i 1945. Det stod mellom alternativene Daja i Sulitjelmavassdraget eller Oldereidvassdraget, men kommunene greide ikke å komme til enighet. Det ble til at NVE måtte avgjøre valget. Beslutningen ble tatt i 1948 og størrelsen av anlegget bestemt av de retningslinjer som var satt opp for elektrisitetsforsyningen. Bare Bodø og Skjerstad godkjente avgjørelsen, og Salten Kraftlag ble stiftet i april 1949. Bodø kommune ble aksjonær med 90 % eierskapet og Skjerstad med 10 %.
Fra inntaket i Børnuppvatn ble det spreng ut en driftstunnel med lengde 2600 m og tverrsnitt 5 m². I Enghammeren ble det laget utjevningsbasseng med overgang til turbinrør som ligger langs fjellsiden. Rørledningen var 750 m lang og med en diameter på 1,35-1,1 m. Totalt nedslagsfelt var beregnet til 49,4 km². I kraftstasjonen ble det montert en peltonturbin for en netto fallhøyde på 298 m, som ble levert av Voith. Generatoren var på 14,0 MVA og levert av British Thomson Houston Co. Ltd.. Det var opprinnelig tre utgående kraftlinjer, to på 20 kV til Skjerstad og én linje på 60 kV til Bodø.

Nytt kraftverk

Et nytt kraftverk sto ferdig i 2015. Det er koblet på den eksisterende rørgaten. En francisturbin på 15 MW sørger for en årlig produksjonsøkning på 7 GWh, til 72 GWh. Det er sprengt ut ny avløpskanal.
Komiprisen

Komiprisen var en årlig norsk pris innen humor, stand-up-komedie, revy og komedie. Prisen ble innstiftet «for å hedre Norges fremste humorister og deles ut hvert år til spesielt fortjenstfulle innen komiker-faget». Utdelingen ble arrangert av NRK, og prisen ble delt ut første gang i 2001. Den ble lagt ned i 2017.
Det ble delt ut priser i klasser som «årets sceneforestilling», «årets mannlige og kvinnelige scenekomiker», «årets mannlige og kvinnelige TV-komiker», «årets stand-up-komiker», «årets gjennombrudd» og «årets morsomste». I tillegg ble det delt ut en hederspris og en fagpris hvert år. Vinnere i de ulike kategoriene ble valgt ut av en fagjury på ni personer. Unntaket var «årets morsomste», også kalt publikumsprisen, hvor det var publikum som stemte fram vinneren. Ved første utdeling i 2001 ble engangsprisen «tidenes type» delt ut. Vinneren ble kåret etter at publikum fikk stemme på 26 forskjellige humoristiske figurer. Prisen ble vunnet av Arthur Arntzen for hans figur Oluf. Prisvinnerne mottok en statuett laget av Reidar Finsrud.
Dagfinn Lyngbø vant flest ganger, med seks priser, mens TV-programmet Nytt på Nytt vant fem priser.
Øystein Bache ledet utdelingen syv ganger, Trond-Viggo Torgersen var programleder tre ganger og Vidar Magnussen to ganger. Alf Tande-Petersen, Jon Almaas, Linn Skåber, Thomas Seltzer, Erik Solbakken og Hasse Hope ledet også utdelingen. Prisutdelingen ble arrangert seks ganger på Chat Noir, fire ganger på Latter, to ganger på Edderkoppen teater og én gang på  Sentrum Scene, Christiania Theater og Ole Bull Scene.
Pearson Spur

Pearson Spur er en utstikker som strekker seg sørøst fra Elger Uplands mot enden av Sibeliusbreen, som ligger nord på Aleksanderøya i Antarktis. Den ble fotografert fra luften av Ronne antarktiske forskingsekspedisjon (RARE) i 1947, grovt kartlagt etter flyfotografi tatt av Falkland Islands Dependencies Survey (FIDS) i 1959, og kartlagt av British Antarctic Survey (BAS), 1973-77. Den ble navngitt av United Kingdom Antarctic Place-Names Committee (UK-APC) i 1980 etter Martin Robert Pearson, en glasiolog i BAS i 1970–73 som arbeidet på Aleksanderøya i 1971 og 1972.
Breimsbygda Idrettslag

Breimsbygda Idrettslag (BBIL) er et fleridrettslag fra Breim i Gloppen kommune i Sogn og Fjordane. Idrettslaget er en sammenslåing av idretten i den todelte dalen Breim, med Breim IL fra Reed, og Indre Breim IL fra Byrkjelo. Sammenslåinga fant sted i 1989. Moderklubbene er mye eldre, og BIL er fra 1911. Klubben har idrettstilbud innen friidrett, volleyball, fotball, håndball, orientering og alpin.

Historie

Bygda Breim var i mange år delt, med et idrettslag i hver av de to bygdesentra, Reed og Byrkjelo. Reed hadde et idrettslag etablert i 1900, ved navn Breim Idrætsforening, men det er uvisst hvor lenge dette laget eksisterte. I 1911 ble Indre Breim Idrettslag (IBIL) etablert for området rundt Byrkjelo. Seks år senere, i 1917 ble Breim Idrettslag skipet i for innbyggerne rundt Reed.
Begge klubbene hadde markante utøvere, og spesielt fra 1970-tallet kom flere utøvere til gode resultater. Fra Indre Breim IL var alpinisten Even Hole den største, men ca. ti NM-titler, og deltakelse i en rekke verdenscuprenn fra siste del av 1970-årene og fremover. Klubben hadde også håndballag som spilte kvalifisering til toppdivisjonen på 1970-tallet, og hadde fem sesonger i andre divisjon. 
I Breim Idrettslag (BIL) var det friidrett som dominerte, med kasteren Greta Sårheim Veien som vant 2 NM-gull, 3 sølv og 2 bronse i spyd i perioden 1973 til 1980, samt bronse i diskos, og mellomdistanseløperen Svein Førde med bronse på 1500 meter i 1978.
I 1981 fikk Byrkjelo stadion kunstdekke (Spurtan), og året etter klarte idrettslaga i samarbeid å starte friidrettsstevnet Byrkjelo Games. I flere år trakk stevnet verdensstjerner til den vesle bygda. Merlene Ottey, Mary Slaney og Steve Cram er blant navnene som deltok. I 1988 ble Hovedmesterskapet i friidrett arrangert her. 
I 1987 slo friidretten i bygda seg sammen i navnet Breimsbygda friidrettslag (Breimsbygda FIL (BBFIL)). Samme året vant Bård Sandal junior-NM på 400 meter hekk, og BBFIL vant gull på 1000 meter stafett i det samme mesterskapet. Året etter kvalifiserte Arne Indrebø seg for junior-VM i friidrett i Canada.
Den vellykkede sammenslåelsen av friiidretten og det tette samarbeidet mellom klubbene i forbindelse med Byrkjelo Games og NM 1988 gjorde at idrettslaga slo sammen all aktivitet under navnet Breimsbygda idrettslag i 1989. Året etter ble Gloppen Friidrettslag etablert som paraplyklubb for hele kommunen.
BBIL har senere fått tildelt NM i friidrett i 1999, 2011 og 2018. 2011 var 100-årsjubileum for Breim IL, den eldste av moderklubbene. Byrkjelo Games ble siste gang arrangert i 1998, og det foreligger ikke planer om å ta opp igjen arrangementet.
Sugar Rush

Sugar Rush (utgitt i 2004) er Julie Burchills første roman om tenåringer. Hovedpersonen er Kim Lewis, som må bytte fra privatskole til offentlig skole. Zoe, som blir kalt Saint, blir sint fordi Kim blir sammen med Maria Sweet. Boka ender med både tragedie og lykke.
Boken ble tv-serie i 2005.
What to Expect When You're Expecting

Om filmen

Filmen er basert på Heidi Murkoffs bøker om graviditet, som har ligget på bestselgerlisten til The New York Times i flere år.
Kirk Jones regisserte filmen etter manus fra Shauna Cross og Heather Hach. Cameron Diaz, Elizabeth Banks, Anna Kendrick, Jennifer Lopez, Chris Rock, Matthew Morrison og Chace Crawford er blant dem som medvirker i store roller.
Filmen hadde premiere 6. juli 2012 i Norge.

Handling

Filmen handler om fem forskjellige par fra Atlanta. Parene er alle knyttet til hverandre på forskjellige måter:
Ramsey (Dennis Quaid) er gift med den mye yngre Skyler (Brooklyn Decker). Han har en sønn, Gary (Ben Falcone), som er gift med brystbutikkeieren Wendy (Elizabeth Banks). Skylers kusine Rosie (Anna Kendrick) møter igjen sin gamle high school-flamme Marco (Chace Crawford), da de er ledere for konkurrerende matboder i parken. TV-stjernen Jules (Cameron Diaz), som har sitt eget fitnessprogram som Gary var med på, vant et kjendisdanseprogram med den profesjonelle danseren Evan (Matthew Morrison). Wendys fotograf er Holly (Jennifer Lopez), som for øvrig er gift med Alex (Rodrigo Santoro). Wendy foreslår at Skyler bruker Holly for babybilder senere.
Bortsett fra dette har parene én ting til felles - kvinnene blir gravide helt samtidig og de venter dermed barn. Vi følger dem mens de går gjennom graviditetsfasen på forskjellige måter. I tillegg følger vi en "pappaklubb" på siden, ledet av firebarnsfaren Vic (Chris Rock), som går i parken hver lørdag og hjelper fedre med å tilvenne seg barnelivet. Denne gruppen er blant andre Alex en del av.
Twilight of the Ice Nymphs

Handling

En nylig frigitt politisk fange, Peter Glahn, vender hjem til landet Mandragora, hvor solen aldri går ned. Om bord på et skip har Glahn et romantisk møte med Juliana Kossel, og han fortsetter så videre til familiens strutsefarm, som drives av hans søster Amelia. Amelia er forelsket i Dr. Isaac Solti, en manipulerende gentlemansvitenskapsmann og trollbinder. Cain Ball, Amelias innleide gårdsarbeider, krangler med henne om hennes løfte om å selge ham strutsefarmen. Peter drar til skogs for å gå på jakt og møter den gravide Zephyr, som - til tross for at hun er gift med en fisker - faller for Peter. Zephyr ber til en steinstatue av gudinnen Venus, som står i skogen, om at Peter skal bli hennes og gir statuen sin bryllupsring som gave. Zephyr møter Peter igjen. Venus' magi synes å ha virket, siden de to omfavner hverandre, selv om Peter bemerker at han er forelsket i Juliana og Zephyr bemerker sitt ekteskap.
Dr. Solti har likeledes snakket med statuen av Venus, som falt over hans ben og knuste det, noe som førte til amputasjon. Amelia og Peter møter under en piknik Solti og Juliana (hvor hun avsløres som Soltis kjæreste), noe som gjør at begge Glahnene blir ganske sjalu. Solti har trollbundet Juliana og avslører at han har arrangert hennes hengivenhet for Peter som en del av hans hverdagslige manipulerende sadisme. Peter overfaller Solti og angriper ineffektivt hans kunstige ben. Amelia har imens funnet ut at Cain Ball forsøker å drepe henne og slår en kjempespiker inn i hans skalle, setter fyr på ham og stapper hans ansikt fullt av levende fluer før hun trer inn i en halvkatatonisk galskap selv. Zephyr avslører at hun har myrdet sin ektemann gjennom å føre ham til en slangegrop.
Romansen mellom Peter og Juliana tennes på nytt en kort tid innen den surner på grunn av Peters sjalusi. Han roper på skogstærnes ånder om å stige ned på hans plageånder, men de bare henger ned lite grann. Zephyr forsøker å ta sin ring tilbake fra statuen av Venus, men den faller over og knuser henne. Cain, med spiker i hodet, hallusinerer og dør. Solti leder Mandragora og Juliana følger ham. Hun spør Peter om å få hans hund, Aesop, som minne og han går med på det, men dreper først hunden. Peter trekker seg tilbake med Amelia til en vinterlig grotte.

Anmeldelser

Twilight of the Ice Nymphs mottok blandede anmeldelser og Maddin selv uttrykte misnøye mens han arbeidet med filmen og misbilligelse etterpå. Rotten Tomatoes, som samler anmeldelser, melder om en bifallsrating på 67%, basert på ni anmeldelser.
Generelt sett betraktet anmelderne Twilight of the Ice Nymphs som en film for den innerste kjernen av Maddins fans, selv om Lisa Alspector i Chicago Reader bemerket at Maddins «overveldende stilisering uventet produserer en følelsesmessig og psykologisk autensitet.»
Sømådal skole

Sømådal skole er en grendeskole i bygda Sømådalen.
Dagens lokaler har vært i bruk siden 1926, og ble påbygd og renovert i 1999.
Beisfjord

Beisfjord fangeleir

Beisfjord fangeleir var under andre verdenskrig en av de mest notoriske konsentrasjonsleirene i Norge. Fangene var russiske og jugoslaviske, hovedsakelig serbiske. Jugoslavene besto av rundt 900 menn, og 88 av disse var mellom 14 og 18 år gamle. De var i leiren i ca. seks måneder, og de overlevende ble flyttet i oktober 1942.
I løpet av tre uker i juli 1942 døde 311 menn; noen på grunn av tyfus, men de fleste ble massakrert etter ordre fra Josef Terboven natt til 18. juli 1942 om at alle i sykebrakken skulle henrettes. Fangene ble stilt fremfor oppgravde hull og skutt. Da de resterende rundt 100 fangene nektet å forlate sykebrakken, brente tyskerne brakken ned. De som ikke brant ihjel, ble skutt da de prøvde å komme seg ut. Til sammen i løpet av det seks måneder lange oppholdet i Beisfjord, døde omkring 83 % (flere enn 700) av jugoslavene der.
Etter at de resterende jugoslavene ble flyttet fra leiren i oktober 1942, ble russiske krigsfanger holdt der til 1945. Totalt hadde mellom 3500 og 4000 russere vært innom leiren da krigen var over.
You Were Made for Me

You Were Made for Me er et musikkalbum med Skeeter Davis og Teddy Nelson, utgitt i 1991. Dette ble bandets første og siste plate.
Argyrocheila

Levevis

Larvene lever trolig av blågrønnbakterier, alger, lav og annet organisk materiale som de skraper av trestammer.
Disse sommerfuglene lever i skog, særlig tropisk regnskog.

Utbredelse

Slekten er utbredt i Afrika.